
A szomatosztatin 4 receptor szerepének vizsgálata szorongás és depresszió egérmodelljeiben

Klinikai és állatkísérletes vizsgálatok utalnak a szomatosztatin pszichiátriai betegségekben, valamint stresszben betöltött szerepére, azonban kevés adat áll rendelkezésre arra vonatkozóan, hogy e hatásokat az 5 szomatosztatin receptor (sst1-sst5) közül melyik közvetíti. Célunk az sst4 receptor szorongásban és depresszió-szerű viselkedésben betöltött szerepének vizsgálata volt.

Kísérleteinkben hím sst4 receptor génhiányos (sst4-/-) egereket és vad típusú (sst4+/+) párjaikat használtuk. A kis molekulájú, szelektív sst4 receptor agonista J-2156 hatásait CD1 egerekben is teszteltük. A szorongást open field- (OFT) és emelt keresztpalló (EPM) tesztekben, a depresszió-szerű viselkedést forced swim- (FST) és tail suspension- (TST) modellekben vizsgáltuk. A TST után 2 órával az állatokat perfundáltuk és az agy számos stresszhez kapcsolható területén c-Fos (korai neuronális aktivációs marker) immunhisztokémiát és sejtszámolást végeztünk.

Az sst4-/- egerek szignifikánsan hosszabb immobilitást mutattak az FST-ben és a TST-ben egyaránt, mint a vad típusúak. A génhiányos egerek lokomotoros aktivitása jelentősen kisebb volt OFT-ben és kevesebb időt töltöttek EPM-ben a nyitott karokon. TST-ben a J-2156 (100 g/kg) injekciója után az sst4+/+ és CD1 egerek is szignifikánsan rövidebb ideig maradtak mozdulatlanul a kontroll csoportokkal összehasonlítva. Az sst4 agonista szignifikánsan növelte a c-Fos immunreaktív sejtek számát a nucleus raphe dorsalis, a periaqeductalis szürkeállomány, a nucleus interstitialis striae terminalis és ventralis septi lateralis területén. FST-ben a J-2156 kezelés nem eredményezett szignifikáns hatást.

Az sst4 receptor aktivációja csökkenti a stresszhelyzetekben mutatott depresszió-szerű viselkedést és a szorongást. A depressziókutatás egyik legelterjedtebb egérmodelljében az sst4 agonista jelentős antidepresszáns hatást okoz, melynek hátterében valószínűleg a neuronális aktiváció növelése áll a stressz-reakcióban szerepet játszó agyi struktúrákban.

